ติดตั้งเครื่องสูบน้ำระบบไฮโดรโฟร เครื่องผลักดันน้ำ เสริมศักยภาพการระบายน้ำคลองรังสิตฯ สู่แม่น้ำเจ้าพระยา
นายประพิศ จันทร์มา อธิบดีกรมชลประทาน เปิดเผยว่า ฝนที่ตกหนักต่อเนื่องในพื้นที่จังหวัดปทุมธานี ในช่วง 2 วันที่ผ่านมา ส่งผลให้เกิดน้ำท่วมขังพื้นที่ชุมชนและผิวจราจรที่ลุ่มต่ำหลายแห่ง โดยวานนี้(8 ก.ย. 65)กรมชลประทาน ได้เร่งเข้าไปติดตั้งเครื่องสูบน้ำเสริมจำนวน 9 เครื่อง พร้อมเดินเครื่องเร่งระบายน้ำในคลองรังสิตฯ ส่งผลให้ปัจจุบันระดับน้ำในคลองรังสิตฯ ลดลงอย่างต่อเนื่อง เพื่อให้การระบายน้ำมีประสิทธิภาพมากที่สุด ได้สั่งการให้นำเครื่องสูบน้ำระบบไฮโดรโฟล (hydroflow) จำนวน 2 เครื่อง และเครื่องผลักดันน้ำ จำนวน 6 เครื่อง เข้าไปติดตั้งเพิ่มเติมทางฝั่งขวาของสถานีสูบน้ำกึ่งถาวรปากคลองรังสิตฯ เพื่อเสริมศักยภาพในการระบายน้ำ ได้มากยิ่งขึ้น บรรเทาความเดือดร้อนให้ประชาชนในพื้นที่จังหวัดปทุมธานีให้มากที่สุด จนกว่าจะสิ้นสุดฤดูฝนอธิบดีกรมชลประทาน ยืนยันอีว่า กรมชลประทาน มีเครื่องจักร เครื่องมือและเครื่องสูบน้ำ ที่พร้อมจะเข้าไปสนับสนุนทุกหน่วยงาน ทุกพื้นที่ที่ได้รับการร้องขอ เพื่อร่วมกันเข้าไปช่วยเหลือและบรรเทาความเดือดร้อนให้กับประชาชน จนกว่าสถานการณ์จะเข้าสู่ภาวะปกติ